ಬೆಂಗಳೂರು ಗಲಭೆ ಪ್ರಕರಣ: ಪ್ರತ್ಯೇಕ ಎಫ್ಐಆರ್ ದಾಖಲಿಸಿ ತನಿಖೆ ಮಾಡಲು ಸಿದ್ಧವಾದ ಎನ್ಐಎ ಬೆಂಗಳೂರು ಆಗಸ್ಟ್ 20: ಡಿಜೆ ಹಳ್ಳಿ ಪೊಲೀಸ್ ಠಾಣೆಯ ಗಲಭೆ ಪ್ರಕರಣದದ ಆರೋಪಿ ಸಮೀವುದ್ದೀನ್ನ್ನು ಸಿಸಿಬಿ ಪೊಲೀಸರು ತೀವ್ರವಾಗಿ ವಿಚಾರಣೆ ಮಾಡುತ್ತಿದ್ದಾರೆ. ವಿಚಾರಣೆ ವೇಳೆ ಅಲ್ ಹಿಂದ್ ಅನ್ನೋ ಉಗ್ರ ಸಂಘಟನೆ ಜೊತೆ ಸಮೀವುದ್ದೀನ್ಗೆ ಸಂಪರ್ಕ ಇರುವ ಆಘಾತಕಾರಿ ವಿಚಾರ ಬೆಳಕಿಗೆ ಬಂದಿದೆ. ಜೊತೆಗೆ ಸುಮಾರು 40 ಜನರು ಈ ಸಮೀವುದ್ದೀನ್ ಜೊತೆ ನಿರಂತರ ಸಂಪರ್ಕದಲ್ಲಿದ್ದು ಈಗ ಅವರೆಲ್ಲಾ ಘಟನೆ ಬಳಿಕ ಪರಾರಿಯಾಗಿದ್ದಾರೆ. ಇಷ್ಟೆಲ್ಲಾ ಬೆಳವಣಿಗೆಗಳ ಮಧ್ಯೆ ಈಗ ಎನ್ಐಎ ಸಹ ಅಧಿಕೃಯವಾಗಿ ತನಿಖೆಯ ಮಾಹಿತಿ ಪಡೆಯಲು ಮುಂದಾಗಿದೆ. ಸಿಸಿಬಿ ಪೊಲೀಸರ ಬಳಿ ಪ್ರಾಥಮಿಕ ತನಿಖಾ ವರದಿಯನ್ನ ನೀಡುವಂತೆ ಎನ್ಐಎ ಹೇಳಿದೆ. ಈ ಮೂಲಕ ತನಿಖೆಯ ವೇಳೆ ಸಮೀವುದ್ದೀನ್ ಏನೆಲ್ಲಾ ಮಾಹಿತಿಯನ್ನು ಹೇಳಿದ್ದಾನೆ ಎನ್ನುವ ಬಗ್ಗೆ ಮಾಹಿತಿ ಪಡೆಯಲು ಎನ್ಐಎ ಮುಂದಾಗಿದೆ. ಇದರ ಜೊತೆಗೆ ಎರಡು ಪ್ರತ್ಯೇಕ ಎಫ್ಐಆರ್ ದಾಖಲಿಸಲು ಸಹ ಎನ್ಐಎ ತೀರ್ಮಾನ ಮಾಡಿದೆ. ಡಿಜೆ ಹಳ್ಳಿ ಹಾಗೂ ಕೆಜಿ ಹಳ್ಳಿ ಠಾಣೆಗಳ ಮೇಲೆ ನಡೆದ ಗಲಭೆ ಸಂಬಂಧ ಒಂದು ಕೇಸ್ ದಾಖಲು ಮಾಡಿದರೆ, ಸಮೀವುದ್ದೀನ್ ಮೇಲೆ ಪ್ರತ್ಯೇಕವಾಗಿ ಮತ್ತೊಂದು ಕೇಸ್ ಮಾಡೋ ಸಾಧ್ಯತೆ ಇದೆ. ಇದರ ಜೊತೆಗೆ ಠಾಣೆಯ ಮೇಲಿನ ದಾಳಿಯ ವೇಳೆ ಪೊಲೀಸರು ಕಲೆಕ್ಟ್ ಮಾಡಿದ್ದ ಎಲ್ಲಾ ದೃಶ್ಯಾವಳಿ ಹಾಗೂ ಸಿಸಿ ಕ್ಯಾಮರಾ ವಿಶುಯಲ್ ಸಹ ಕೊಡುವಂತೆ ಕೇಳಿದೆ.ಸದ್ಯ ಸಿಸಿಬಿ ಪೊಲೀಸರು ಸಮೀವುದ್ದೀನ್ ನ ವಿಚಾರಣೆ ಮಾಡಿದ ಎಲ್ಲಾ ಮಾಹಿತಿಯನ್ನು ರೆಕಾರ್ಡ್ ಮಾಡಿದ್ದು ಅದೆಲ್ಲವನ್ನು ಎನ್ ಐ ಎ ಗೆ ನೀಡಲು ಮುಂದಾಗಿದೆ. ಇದರ ಜೊತೆಗೆ ಸಮೀವುದ್ದೀನ್ ಜೊತೆ ಯಾರೆಲ್ಲಾ ಲಿಂಕ್ನಲ್ಲಿ ಇದ್ರೂ ಈಗ ಪರಾರಿಯಾಗಿರೋರು ಯಾರೆಲ್ಲ ಅನ್ನೋ ಲೀಸ್ಟ್ ಸಹ ಸಿಸಿಬಿ ಮಾಡಿದ್ದು ಅದನ್ನು ಎನ್ ಐ ಎ ಗೆ ನೀಡಲಿದೆ.ಶಾಸಕ ಅಖಂಡ ಶ್ರೀನಿವಾಸ ಮೂರ್ತಿ ಅವರ ಸಂಬಂಧಿ ಫೇಸ್ಬುಕ್ನಲ್ಲಿ ಹಾಕಿದ್ದ ಅವಹೇಳನಾಕಾರಿ ಪೋಸ್ಟ್ನಿಂದ ಕೆಲವರು ಸಿಟ್ಟಿಗೆದ್ದಿದ್ದರು. ಅಖಂಡ ಶ್ರೀನಿವಾಸ ಮನೆ ಮೇಲೆ ಹಾಗೂ ಪೋಲಿಸ್ ಠಾಣೆಯನ್ನು ಧ್ವಂಸ ಮಾಡಿದ್ದರು. ಈ ಗಲಭೆ ನಿಯಂತ್ರಿಸಲು ಪೊಲೀಸರು ಗುಂಡು ಹಾರಿಸಿದ್ದರು. ಈ ವೇಳೆ ಸ್ಥಳದಲ್ಲೇ ಮೂವರು ಸತ್ತಿದ್ದರು. ಮತ್ತೋರ್ವ ಆಸ್ಪತ್ರೆಯಲ್ಲಿ ಮೃತಪಟ್ಟಿದ್ದ.